Mis asi see on, et ma pean sellest mõtlema? Sellest tänasest käigust järve äärde, kohtumisest vana majaga, inimestega, sellest metskitsest, kes mind tolle raiesmiku juures vaatas, kui mööda liivateed alles tulin, ja siis üle tee hüppas, vasakult paremale. Mis oli põhiline? Fassbinderi raamat "Im Land  des Apfelbaums", mida hommikul bussis lugesin? Jalutuskäik mööda maanteed? Ujumine järves? Vestlused? Uni, mis mulle pärastlõunal peale tuli? Suur õhtune, külluslik söömaaeg aias? Või kaks viieaastast last, tüdruk ja poiss, kes üksteisele ikka ja jälle kinnitasid, ja kõigele maailmale kuulutasid, et nad on sõbrad. "Kes on sõber?" küsisin siis ühelt, tüdrukult, kes oli sõnakam. Ta vastas kõhklemata, tuliselt: "Kui sõber midagi lubab, siis ei murra ta oma lubadust ealeski!"